
            Knallrøde og jungelgrønne paprikabiter lyste muntert på toppen av den hvite risen.
                  Inga plasserte den brune bollen på bordkanten og gikk igjen fort ut på kjøkkenet.
                  Også tallerknene var brune, de glødet varmt i skinnet fra turkisfargede lys. Høganes hadde Britta sagt med et megetsigende nikk da hun snudde tallerkenen rundt. De frostmatte
                  glassene var finske. De åtte rødmalte stolene, med stråseter, sto som utropstegn rundt
                  det sorte spisestuebordet. På veggen over bordet hang et litografi med en rød sirkel
                  delt i to av en sort kile.

            Da de kom inn i stuen, hadde Gerda brukt ordene hyggelig, nydelig. Britta sa at stuen
                  var koselig, stilfull. Hvis John skulle velge betegnelse, ville han si at alt var
                  så riktig.

            Ja, riktig var ordet, tenkte John. Og dette var vel det som i bladene ble kalt et
                  lite intimt selskap. Det var fire ektepar til stede; vertskapet Inga og Ingemar, Bjarne
                  Einarson og konen Britta, Anka og Roy Hermansen, Gerda og John. Praten rundt bordet
                  var småmunter, fredags-lett.

            Inga kom inn med en ny bolle, satte seg og skjøv bollen bort til John. Med en stor
                  sølvskje fisket han opp noen kjøttstykker av forskjellig farge, et par champignoner
                  og en strimle han ikke kunne identifisere.

            – Det er litt sånn mix, sa Inga. – Det er Ingemars oppskrift.

            – Fikk den i Jugoslavia, sa Ingemar.

            Da begge bollene hadde gått sin runde, tok Ingemar tak rundt rødvinsglasset og sa
                  at han så langt fra hadde tenkt å holde tale. Men siden det var første gang Gerda
                  og John var hos dem, ville han i hvert fall ønske dem spesielt velkommen. Alle åtte
                  smilte til hverandre over hevede, frostmatte finske glass.

            John var den eneste som ikke drakk rødvin. Han hadde unnskyldt seg med at det var
                  hans tur til å kjøre bilen hjem. Den unnskyldningen hadde han brukt stadig oftere.
                  Ikke fordi han ikke likte noen glass, men fordi han nesten alltid merket det dagen
                  etter. Han var etter hvert kommet til at fordelene ved å ha et klart hode langt oppveide
                  gledene ved en liten fest. Det gjaldt ikke minst etter at han var blitt statssekretær.
                  Dessuten skulle han i morgen til Finland, det var nok en unnskyldning til å holde
                  seg til selters.

            – Det er bra vi har nøkterne folk til å styre landet for oss. Men vi andre kan drikke,
                  sa Inga og løftet rødvinsglasset. John hevet seltersen, og smilte mot henne. Han hadde
                  fått vertinnen til bords.

            Han hadde ikke møtt Inga tidligere. Her som så ofte ellers, var ektemannen bindeleddet.
                  Ingemar var journalist i Arbeiderbladet, med et arbeidsfelt som blant annet omfattet
                  Johns departement. Han var den journalist John stolte mest på, en av de få han torde
                  gi bakgrunnsinformasjoner som ikke måtte komme ut. Men det var likevel en ren yrkesmessig
                  kontakt. Han var klar over det nå – nå da han satt i Inga og Ingemars stue og skulle
                  snakke til dem som venner. Han visste lite om dem, ikke engang navnene på de to barna
                  deres.

            Stort mer visste han vel heller ikke om Bjarne Einarson og konen Britta, selv om Bjarne
                  og han lenge hadde vært på fornavn. Bjarne var en av de mange han med jevne mellomrom
                  traff i konferanser og møter. Han jobbet i LO-sekretariatet, og eide en hytte i Blaker
                  som familien reiste til nesten hver helg. Britta var fulltidshusmor, og nå var hun
                  selskapspyntet med tupert hår og glinsende grønn kjole. Det var en type selskapspynt
                  som ga John en fornemmelse av at for store og brå bevegelser ville bringe det hele
                  i uorden.

            – Er det det som kalles hard edge? sa Anka skeptisk. Hun og Ingemar så på litografiet på veggen.

            John hadde ikke møtt hverken Anka eller Roy Hermansen før. Anka var fiolinist i Kringkastingsorkesteret,
                  hadde han fått vite. Hun satt taus i lange perioder, fortapt i tanker, mens de slanke
                  fingrene dreide foten på en lysestake. Så var det som et ord eller en setning vekte
                  henne. Øynene så nysgjerrig opp, og med ett var hun med, leende, pratsom.

            Roy Hermansen var sceneinstruktør. Han var en av dem som var foreslått som medlem
                  av den komitéen som John visste han måtte få sammensatt en av de nærmeste dager. John
                  skottet stadig bort på Roy, prøvde å danne seg et inntrykk av mannen. Han antok at
                  Roy måtte betegnes som en av de gode instruktører, en av dem som av og til fikk store
                  oppgaver. Han var i midten av 40-årene, og i begynnelsen av selskapet hadde han virket
                  treg. Men etter hvert gikk det opp for John at instruktøren tenkte over det som ble
                  sagt til ham, før han svarte. Ingen dårlig vane det.

            – Vi tar en omgang til. Det er mer i gryta, sa Inga.

            Ingemar tråkket ut på kjøkkenet med et fat i hver hånd.

            – Det var så deilig, men jeg vet ikke om jeg orker mer. Jeg burde i hvert fall ikke,
                  sa Britta og lot hendene gli langs den bulnende ringen over hoftene.

            – Lubne kvinner kommer sikkert på mote igjen, sa Inga. For henne selv var det ingen
                  fare, hun var en av dem hvor fettet aldri får tid til å samle seg. Liten, tett – og
                  hun virket aktiv selv når hun satt ved bordet. Samtidig var det noe avslappet over
                  henne. Men den hissigheten hun bar med seg, raste frem og mørkla øynene hennes da
                  Anka nevnte abortsaken.

            – De vet jo fan ikke hva de snakker om disse folkene, ropte Inga. – De lever i en
                  annen verden, bare befolket med etiske prinsipper. De kan komme til det klientellet
                  jeg kjenner og snakke om fosterets rettigheter. Til 16 år gamle jenter som er besvangret
                  på en motorsykkel, til 18-åringer med IQ på 64 – med alkoholiserte fedre og med mødre
                  som går inn og ut av psykiatriske sykehus. Til jenter som knapt vet hva hjem eller
                  oppdragelse er. Herregud!

            Inga arbeidet som sosionom. Det forklarte vel hennes nesten evangeliske engasjement.

            – Nei, la oss snakke om noe annet, sa hun. – Jeg blir så forbanna når jeg …

            Men det var hun selv som ikke kunne slippe emnet.

            – Jeg vet ikke hva som gjør meg mest forbanna. Biskoper med salvelse og fadermordere
                  rundt halsen er jævlige nok, men jeg blir enda mer opprørt over sånne Nasjonalråd-kvinner
                  som skriver i avisene at de har forståelse for begge syn og som ender opp med å gi
                  sin reaksjonære støtte til biskoper og Kristelig Folkeparti. De påstår at de arbeider
                  for kvinner, for kvinnesak. De har jo ikke forstått et fnugg av hva kvinnesak virkelig
                  er!

            Inga så ut over bordet med øyne som forargede utropstegn. Ingen motsa henne. Men Britta
                  stirret ned i tallerkenen med et stivt smil, og mannen hennes, Bjarne, så passivt
                  inn i lysflammen foran seg som om saken overhodet ikke angikk ham. John visste med
                  ett; hvis det kom en ny folkeavstemning, denne gang om selvbestemt abort, ville LO-sekretæren
                  og hans kone stemme mot. Og John var redd for at disse to var mer i takt med grasrota
                  enn de andre rundt bordet. Abortsaken hadde ikke fått begeistringen til å rulle i
                  Arbeiderpartiets rekker.

            – Man kan vel egentlig ikke vente noe annet av Kristelig Folkeparti, kan man det?
                  sa Roy fredsommelig.

            – Nei. Av Kristelig Folkeparti skal man alltid vente det verste, sa Inga rolig. Hun
                  lo plutselig. – Dagbladet hadde en enquête «Hvis jeg var konge for en dag» – eller
                  noe sånt. Akkurat da ønsket jeg at jeg var kjendis, slik at jeg kunne bli oppringt
                  og spurt hva jeg ville gjøre.

            Hun slo ut med armene og lo mot de andre.

            – Bort med Kristelig Folkeparti! ropte hun. – Fei det bort fra jordens overflate,
                  la det aldri ha eksistert. Kom med Høyre og Det nye Folkeparti, ja Libertas med, men
                  for all del – spar oss for Kristelig Folkeparti.

            – Det høres nesten som en ny kirkebønn, sa Ingemar, han kom inn med nyfylte fat.

            – Jeg vet ikke om Norge hadde vært et bedre land uten Kristelig Folkeparti, skjønt
                  alt burde tilsi det, fortsatte Inga. – Men jeg vet i hvert fall at det hadde vært
                  et ærligere land. Denne hule, emne prelat-tonen sniker seg jo inn i alle partier.
                  Også i ditt.

            Hun nikket mot ektemannen Ingemar, som sto med fatene i hendene.

            – Jeg trodde det også var ditt parti, sa Bjarne uten snev av humor.

            – Tror du? sa hun og lo ertende mot LO-sekretæren med løftet glass. – Skål da, Bjarne.

            – Men du har samarbeidet med dem – med Kristelig Folkeparti, sa John smilende. – Hvis
                  jeg ikke husker feil så jeg navnet ditt på noen opprop i EF-kampen.

            – I nøden spiser fan fluer. Og du må huske på at den gang var det virkelig …

            Inga avbrøt seg selv. Selv her var EF fremdeles for farlig, for følelsesladet.

            – Vi befant oss vel alle den gang i posisjoner og konstellasjoner hvor vi ikke riktig
                  trivdes, sa hun og smilte forsonlig til ham.

            Fatene gikk på ny rundgang. Rødvinsflasker fulgte, ikke dyr rødvin, men heller ikke
                  den billigste. John pirket en paprikabit fra risen og tygget den langsomt, prøvde
                  å få tak i smaken. Hvorfor var paprika blitt så populært i selskapslivet? Den hadde
                  ingen annen smak enn en anelse blikkboks. Paprika, champignon, Risotto, Chutney, oliven,
                  Campari – hvor mange av disse rundt bordet hadde vært vant til den slags smaker, den
                  slags kost i sine barndomshjem? John hadde det ikke. Avskårne smørbrød, eggedosis,
                  Old Brandy og bløtkakebord hadde det gått på den gang. Og han kom fra grenselandet
                  mellom arbeiderklassen og middelklassen. Eller hvor skulle man plassere en stasjonsmester
                  på en middelstor stasjon?

            – Nei, det var nok ikke Leloúch. Det var Truffaut, sa Roy.

            – Jeg blander alltid sammen de to, sa Gerda. Øynene hennes var våkne og hun fektet
                  av og til med den ene hånden – slik hun gjorde når hun var ivrig. John var glad, lettet.
                  Gerda kunne være vanskelig ute sammen med andre mennesker. Enkelte ganger var hun
                  bare kjølig høflig, forsøkte knapt å konversere. Men etter en litt famlende åpning
                  hadde hun øyensynlig fått kontakt med sceneinstruktøren.

            – Jeg synes jo også Peter Bogdanovich er fin, sa Roy.

            – Åja, sa Gerda begeistret og smilte som bare navnet brakte med seg gode minner.

            John var ikke klar over hva de snakket om. Visste Gerda så mye om teater da? Vel,
                  det kunne være det samme, så lenge Gerda hadde det bra.

            Inga og Bjarne var innviklet i en diskusjon om lønnsnivået blant kvinner. Bjarne fortalte
                  alvorlig hva LO hadde gjort for kvinnene. John fulgte ikke med. Det var kanskje ventet
                  at han sa noen ord som takk for maten? Ingen tale, det ville være for pretensiøst.
                  Men en god liten historie?

            – Hva har SF gjort for de lavtlønnede kvinner da? sa Bjarne med forurettet, fiendtlig
                  munn. – SF har aldri gjort annet enn …

            John fisket i hukommelsen etter en brukbar historie, og hørte bare halvt hva SF hadde
                  gjort. Men han kom inn igjen da Inga brøt gjennom småsurret.

            – Jeg husker før i tiden, den gang svenskene hadde venstretrafikk, sa hun. – Når noen
                  av de svenske bilistene kom til Norge, hadde de på innsiden av frontruten klistret
                  en lapp hvor det sto «Högre!» med digre blokkbokstaver. Jeg tror også dere spissene
                  innen Arbeiderpartiet burde gå med en sånn påminnelse – en påminnelse om at fienden
                  ligger til høgre!

            – Men i all verden, akkurat som om vi ikke vet det, sa Bjarne.

            – Ja, dere vet det, men dere har fan så vanskelig for å leve etter det, sa Inga hissig.

            Kunne han ta den historien om elefanten som tråkket i spinaten? Han hadde brukt den
                  noen ganger, men ikke på noen av disse her. Unntatt Gerda da. Men det ville i alle
                  tilfelle være vanskelig å finne en historie som fikk henne til å le hjertelig. Jo,
                  han tok elefanten.

            Inga og Ingemar reiste seg og bar ut boller og fat. Britta kunne ikke styre sine husmorhender,
                  hun begynte å samle inn tallerkene.

            – Hva driver du med nå? spurte Gerda.

            – Jeg setter opp «Ordet», sa Roy. – Av Kaj Munk. Den danske dikterpresten.

            – Han som ble skutt, sa Gerda. Roy nikket. – Hva slags stykke er det?

            – Ja, si det, sa Roy langsomt. Han smilte mot Gerda og fortsatte raskere enn vanlig
                  – som om han var redd for å virke arrogant eller avvisende. – Jeg er faktisk ikke
                  sikker. Jeg har ikke fått riktig tak på det ennå. Budskapet synes å være at hvis du
                  tror tilstrekkelig hardt, vil det himmelske under skje.

            Desserten var stangselleri med tre forskjellige oster til å smøre på.

            – Så spennende, sa Britta. – Jeg har lest om det i Femina, men jeg har aldri prøvd
                  det. Bjarne er så skeptisk når det gjelder noe nytt i matveien.

            John hadde spist det samme en gang tidligere, hos en direktør som også var styremedlem
                  i et teater. Var det godt? Det var vel som med paprika, man måtte vende seg til smaken.
                  Det gjaldt for så mange smaker og skikker. Hvorfor var de alle så ivrige etter å ta
                  etter? Var det fordi det høyere borgerskaps smak og skikker var bedre, objektivt sett?
                  Eller var det bare fordi det høyere borgerskaps smak, spiseskikker og selskapsvaner
                  var sosialdemokratiets ideal? Dreide den politiske kampen seg i virkeligheten bare
                  om å få flest mulig inn i borgerskapet?

            Selvfølgelig var det ikke så. Likevel bredte alt dette; drikkeskikkene, spiseskikkene,
                  hele selskapsformen seg inn i de mest solide Arbeiderparti-miljøer. John var en gang,
                  i en Østlandsby, bedt hjem til en lokal partileder. Mannen var noe som endte på sjef;
                  John kunne ikke huske om det var kontorsjef eller kinosjef. Men han husket partilederens
                  stolthet da han viste frem sin vinkjeller. En vinkjeller med oppmurte hyller og støvete
                  flasker med fargerike etiketter, i rekker over hverandre. Og bare franske viner. Sosialdemokratiet
                  var på enkelte områder virkelig kommet langt.

            John vendte oppmerksomheten mot Roy og Gerda. Sceneinstruktøren tok Gerdas spørsmål
                  alvorlig. Det var intet overbærende eller arrogant ved ham.

            – Det er en ting man bør ha klart for seg når man snakker om teater, sa Roy. – Det
                  er at teater også er industri. Vi snakker om produksjoner og vi har vår produksjonstid
                  – vanligvis på seks uker. I løpet av denne tiden skal vi produsere en helt ferdig
                  forestilling. I virkeligheten tror jeg at vanlige industrifirmaer har større rom for
                  eksperimenter, for feilvurderinger og fiaskoer enn vi. Hvis et produkt ikke blir som
                  ventet i industrien, legger man det til side, lar aldri folk få se det. Vi er nødt
                  til å fullføre det, vise det frem, selv om vi ser at dette ikke er godt nok.

            – Men dere lager jo kunst, sa Gerda. – Jeg mener – det er jo kunst dere skaper på
                  teatret.

            – Vi gjør kanskje det, i våre beste stunder. Men slik som institusjonsteatrene har
                  utviklet seg, er de kanskje først og fremst en del av underholdningsbransjen. For
                  meg er kunst noe som har med nyskapning å gjøre, i en eller annen form. Men nyskapninger
                  krever stort spillerom for blindveier, for fiaskoer – man må lete seg frem. I institusjonsteatrene
                  har vi ikke de mulighetene. Vi må produsere. Samtidig er institusjonsteatrene, blant
                  annet fordi det er så store offentlige summer involvert, blitt ganske anseelige byråkratier.

            John var ferdig med sin stangselleri og satt og ventet på de andre. Takk for maten-tale,
                  var ikke også det en meget borgerlig skikk? Det var i alle tilfelle en dum skikk.
                  John hadde, før han fikk rutinen, fått ødelagt flere måltider mens han satt og formet
                  det han skulle si.

            – Vi innen teatret snakker svært lite om den store kunsten, sa Roy. – I alle tilfelle
                  legger vi noe mer håndfast i det enn folk utenfor. Det er de andre – avisene, kunstmagisterne
                  og sånne som snakker mest om den store kunsten. Ja, også selvfølgelig endel eldre
                  skuespillere. De gjør jo det. Men det er liksom deres stil.

            Roy smilte fort mot Gerda.

            – Ellers er de fleste av oss innen teatret klar over vår sterke begrensning, og det
                  er vel få av oss som er tilfreds med situasjonen. Men vi er liksom fanget i noe …

            Roys stemme døde hen. John løftet kniven, slo lett på glasset, og smilte ut over bordet.

            Etterpå var det kaffe og konjakk rundt salongbordet. Ingemar fortalte Britta at de
                  leirfargede kaffekoppene var laget av et brukskunstnerpar han kjente. Britta fortalte
                  at hun samlet på et Rosenthal-mønster.

            Senere, da kaffekoppene var ryddet bort, bar Inga inn et brett med flasker og satte
                  det på spisestuebordet. Royal Castle, Golden Cock, Koskenkorva – og en flaske Ballantine.

            – Kjøpte den på flyet fra Jugoslavia, sa Ingemar forklarende. John nikket. Han hadde
                  inntrykk av at reiser til seminarer, kongresser og møter skaffet billig brennevin
                  til mange selskaper. I hvert fall i de kretser han vanket mest i.

            Ingemar bar selters, tonic, Bitter Lemon og sitronbrus. John fulgte etter ham ut på
                  kjøkkenet. Tallerkener med brun, stivnet saus sto utover oppvaskbenken. Riskorn og
                  blad fra stangselleri hadde festet seg i sauseskvetter på kjøkkenbenken. Ingemar skar
                  en sitron i skiver i et lite mellomrom mellom en gryte og en stabel finske glass.

            – Nå, hva synes du om Roy? sa Ingemar.

            – Han virker ålreit, sa John. – Har han vært noe aktiv i partiet?

            – Han har vært med en del i Sosialistiske Kulturarbeideres forening, sa Ingemar. Han
                  flirte over sitronen. – Men jeg går ut fra at han stemte SV ved siste valg. Det er
                  vanskelig å finne noe annet i de kretser for tiden. Hva tror du Inga stemte?

            – SV?

            – Jeg vet faktisk ikke, sa Ingemar. Han måtte finne saken morsom, for han klukket.
                  – Hun sier at det er hemmelig valg og at jeg ikke har noe med det. Hun er ellers av
                  dem som ikke er redd for å forkynne sin mening – så jeg går ut fra at hemmeligholdelsen
                  er en slags lojalitet overfor meg. Det har vært snakk om at jeg skal søke en redaktørstilling
                  om et par år. Og hun synes vel at jeg allerede er nok belastet.

            John antok at Ingemar med den siste setningen siktet til sin holdning i EF-kampen.
                  Som så mange journalister i A-pressen hadde Ingemar vært motstander. Utad hadde han
                  bøyd seg for presset i lojalitetens og kanskje også karrierens navn. Men han hadde
                  gjort det motstrebende. John visste at det hadde vært ubehagelige tider og noen stormende
                  møter i flere avisredaksjoner i månedene frem til 24. september 1972.

            – Vel, EF-striden er over nå, sa John.

            – Er den? sa Ingemar lett, som om han var uinteressert i å diskutere det. – Tror du
                  at du kan bruke Roy i den komitéen din?

            – Det er ikke umulig. Jeg vil i hvert fall i det lengste forsøke å unngå de faste
                  koryféene.

            – Hvordan går det ellers med den kulturmeldingen?

            – Vi har samlet materiale. Kilovis av papir allerede. Fra kunstnerorganisasjoner og
                  sånt.

            – Noe i det for meg?

            – Nei, det er for tidlig. Jeg kan heller ikke se at det finnes fnugg av nytt i det.

            – Krav om mer penger til kunsten?

            – Ja, det er det det går på over hele linja.

            De hørte latter inne fra stuen.

            – Roy sa noe der inne om at de var fanget i noe. Han snakket om teatret, sa John.
                  – Men jeg har følelsen av at det gjelder hele kulturpolitikken. Det jeg kunne ha lyst
                  til, er å skyve alle disse kiloene med kulturinnstillinger til side, sette meg ned
                  med noen fornuftige mennesker og begynne så å si på bar bakke. Vel, det er det vi
                  skal forsøke å gjøre.

            Ingemar trakk en form med iskuber ut av kjøleskapet.

            – Hvem andre blir med i komitéen, utenom Roy?

            – Det er ikke avgjort at han blir med. Du har vel ikke sagt noe til ham?

            – Neida, sa Ingemar og satte iskubene under vannspringen.

            – Det eneste jeg har bestemt meg for, er Hjalmar Bugge. Kjenner du ham?

            – Ja, han må jo være midt i blinken, sa Ingemar. Han nikket. – Litt gammel kanskje,
                  men han har vel jevnt over ligget tredve år forut for sin tid.

            – Ja. Han var allerede lenge før krigen opptatt med å formulere en sosialistisk kulturpolitikk.
                  Jeg har lest endel av det han har skrevet, og det er fremdeles …

            Kjøkkendøren fòr opp. Inga sto i døråpningen, øynene hennes gled mørkt fra John til
                  Ingemar.

            – Tenkte jeg det ikke! skrek hun som en furie. – Her sitter parti-gutta, diskuterer
                  betydningsfullt. Men nå er det slutt, dette er ikke noe partifest. Inn med dere begge
                  to!

            John gled lydig ned fra vaskemaskinen, hvor han hadde funnet seg en plass. Men Ingemar
                  løsnet rolig iskubene og tømte dem ned i en bolle.

            – Vi diskuterer vårt partis fremtid, sa han salvelsesfullt. – Vi legger slagplaner
                  for det store comeback.

            – Blabla, sa Inga. Plutselig lo hun. Overgangene var så brå hos henne. I døråpningen
                  hadde hun virket sint, virkelig oppbrakt. Nå tok hun Ingemar i hånden og trakk ham
                  med seg. Begge lo da de gikk inn i stuen, Ingemar med isbollen i den ene hånden. Var
                  det Ingemars snakk om comeback for partiet som virket så lattervekkende på begge?
                  Eller lo de bare fordi de hadde det godt sammen?

            John gikk inn på toalettet, lot vannet sitt møte den blekblå porselensskålen, så seg
                  i speilet og konstaterte igjen at han måtte virke kjedelig. En av partiets unge teknokrater
                  hadde Dagbladet skrevet da han ble utnevnt til statssekretær. Og det var kanskje det
                  han var. Likevel følte han betegnelsen som noe dypt urettferdig. Den antydet ikke
                  bare noe kjedelig, men også en mangel på ekte engasjement.

            Han følte seg nedtrykt. Det var aldri morsomt å være den ene tørrlagte i et selskap,
                  man følte seg alltid litt utenfor. Men det var ikke bare derfor følelsen av nedstemthet
                  hadde grepet ham. Det skyldtes mer de stadige vitsene på sitt eget partis bekostning,
                  ironien i omtalen av ledelsen, de stadige hentydningene til SV’s fortrinn og moralske
                  styrke. Han hadde møtt det også her i selskapet, blant partifeller. Det var en slags
                  galgenhumor, og i den lå aksepteringen av at partiet var nederlagsdømt. Dette hadde
                  ikke noe med fri diskusjon innen partiet å gjøre, det var en form for oppløsning,
                  en mangel på ekte solidaritet. Eller kanskje heller en mangel på tro. Og partiet ville
                  ikke i lengden kunne bære det.

            Da John kom inn i stuen, var Britta midt i kvinnekampen. Hun satt i enden av sofaen,
                  trengt opp i et hjørne på mer enn en måte. Ansiktet var høyrødt og selskapspynten
                  i svak oppløsning.

            – Men dere er da så aggressive, ropte Britta vilt. – Dere vil ta knekken på mannen,
                  dere er så fiendtlige, dere vil ødelegge alt som …

            – Vil vi det? sa Inga. – Hvem er vi?

            – Dere nyfeminister, kvinnefrontere eller hva dere nå kaller dere. Jeg klarer ikke
                  å følge med lenger.

            Inga, på den andre siden av salongbordet, var hovedmotstanderen. Nå var hun kjølig
                  og rolig, men også uten medynk. Inga fremsatte ikke påstander. Hun spurte, ville ha
                  Britta til å presisere hva hun mente. Hun drev Britta inn i de mest håpløse selvmotsigelser,
                  og villere og villere ble Brittas utfall. Like uforstyrrelig rolig var Inga. Det var
                  en kamp Britta ikke kunne vinne. Men hun ville ikke, kunne ikke gi seg.

            John ble stående ved flaskebordet og fingre med en seltersflaske. Noe ved Brittas
                  ensomme forbitrelse kalte på medynk, på medfølelse hos ham. Det var en slags håpløs
                  tapperhet. Som når den minste gutten i klassen visste at han ville få juling, men
                  likevel stirret trossig på sine motstandere.

            John hadde opplevet lignende scener mellom husmødre og feminister tidligere, alltid
                  i selskapslivet. De første timene ble borgfreden opprettholdt, men utpå natten, når
                  konjakk og rødvin hadde gjort sin virkning, kunne det rase ut – helt plutselig. Og
                  alltid var det husmødrene som lot demningen gå. Kvinner som Britta; som planla innkjøp,
                  økonomiserte, holdt orden på sitt hus og innrettet sitt liv etter ektemann og barn.
                  Som hadde trodd at de gjorde en god jobb, en viktig jobb. Men som mer og mer, etter
                  som kvinnekampen grep om seg, følte hele sin eksistens og alle sine verdier truet
                  og mistenkeliggjort. Men disse ville utfall og voldsomme aggresjoner som en og annen
                  gang ble brakt opp til overflaten ved hjelp av litt alkohol, måtte de ikke tas også
                  som et tegn på at de mange ord i aviser og fjernsyn hadde truffet noe dypt inne i
                  dem – en usikkerhet, en tvil, en utilfredshet?

            – Men alle sier det, alle sier at dere bare skader kvinnesaken. Dere får alle mot
                  dere fordi dere er så harde og fiendtlige, ropte Britta. Øynene hennes gled rundt,
                  tagg trossig om støtte, og ble hengende ved ektemannen. Hjelp meg du da, du mener
                  jo det samme, sa øynene.

            Og Bjarne mente nok det samme. Men nå stirret han fremover i stuen med upåvirket ansikt.
                  Bare munnen viste irritasjonen; irritasjonen over at konen førte kampen så planløst,
                  så høyrøstet, så dårlig.

            Ingemar hadde i begynnelsen slengt inn en og annen setning, men etter hvert hadde
                  Inga og Britta fått råde luftrommet over salongbordet alene. Gerda, hva tenkte hun
                  om dette? Hun satt taus, men øynene hennes tok alt inn.

            John visste ikke hvor Gerda sto. For noen måneder siden ville hun vel ha kommet Britta
                  til unnsetning. Men i den senere tiden var hun kommet med små bemerkninger, nærmest
                  bisetninger, som kunne tyde på – ja, en slags mannsfiendtlighet. Men det var kanskje
                  mer personlig, rettet mot ham. De hadde ikke snakket så mye sammen de siste månedene,
                  ikke ordentlig.

            Ingemar reiste seg og gikk bort til platespilleren i bokhyllen.

            – Nei, nå danser vi, ropte han.

            John engasjerte Inga. Alltid første dans med sin borddame. Han hadde lært etikettens
                  regler. Ingas føtter smatt over gulvet, fortere enn han var vant til. Hun svirret
                  rundt, dro ham med seg. Det var nærmest hun som førte.

            Hun stoppet etter at platen hadde avgitt to melodier.

            – Du er ikke noe glad i å danse? sa hun.

            – Jeg har igrunnen ikke noe spesielt forhold til dans.

            – Du synes det er noe man gjør for å være høflig. Ja, jeg merker det. Derfor skal
                  du få slippe.

            Hun svingte seg brått rundt og pekte mot Roy og Gerda som var på vei tilbake til salonggruppen.

            – Roy! ropte hun. – Nå er det deg og meg. Kom an!

            Roy smilte da han gikk mot Inga. Hun løftet platen fra platespilleren, fingret fort
                  gjennom platebunken og trakk frem en ny.

            – Den derre seige møkka til Ingemar er ikke noe for oss, sa hun og skjøv stifthodet
                  inn på platen. Swing-tonene smalt gjennom stuen.

            Inga og Roy hadde danset sammen før, ingen tvil om det. Det var ikke noe profesjonelt
                  over dem, ingen danseskolefiksheter, men hos dem begge en åpenbar glede over å følge
                  rytmene. John kjente en svak misunnelse, en følelse av at han var prøvet – og forkastet.
                  Selv var han kroppen sin for bevisst på dansegulvet, han følte seg keitet når han
                  ble trukket med i mer løsslupne trinn. Det å kunne svinge seg så ubesværet, slippe
                  seg løs som Inga og Roy, det måtte vel ha noe med selvsikkerhet å gjøre.

            John satte seg i stolen ved siden av Anka.

            – Liker du å danse? sa han.

            – Det er Roy som er danseren i vår familie. Jeg har alltid vanskeligheter med rytmen.

            – Du som er musiker?

            – Det er noe annet, sa hun vagt. Hun så fraværende på parene på dansegulvet og fortsatte:
                  – Jeg var svært lite pen som ung pike.

            – Å? sa John usikkert.

            – På danseskolen. Det var et mareritt. Sitte der blubbete og stygg, vite at du selv
                  er stygg – når frøken Tussen blåste i fløyten sin.

            – Frøken Tussen?

            John var i villrede.

            – Danseskolelæreren. Hun blåste i fløyten når guttene skulle engasjere. Det var fire
                  gutter for lite. Jeg ble alltid sittende igjen.

            Anka virket tankespredt, som om hun bare ga noen stikkord i mylderet av gamle bilder
                  hun så for seg. Men da hun snudde ansiktet mot John, smilte hun igjen nærværende.

            – Jeg har aldri meldt meg inn i Nyfeministene eller Kvinnefronten. Jeg er heller ikke
                  noe stiv i teorien. Men igrunnen har jeg vel vært nyfeminist siden danseskolen. Det
                  er sånt menn aldri kan forstå, sånt de bare vil smile av. Men det var en forferdelig
                  opplevelse alltid å være den passive, alltid være prisgitt andres valg. Alltid være
                  den som andre hadde rett til å forkaste.

            Hun så undrende på John.

            – Er det ikke pussig hva en begynner å tenke på sånn i selskapslivet? sa hun.

            John nikket. Jo, det var pussig.

            Han ventet til det kom en roligere plate før han engasjerte Anka. De tråkket tause
                  rundt på den lille firkanten. Det var en pliktdans for dem begge. Inga, Roy, Britta
                  og Ingemar blandet seg nye drinker ved spisestuebordet. Inga fortalte noe som fikk
                  henne selv til å brekke sammen av latter. Hånden hennes støttet seg på Britta og ble
                  liggende på skulderen hennes. Inga hadde allerede glemt det voldsomme sammenstøtet
                  deres, skjøvet det bort. Men Britta hadde ikke glemt. Hun sto stiv, med Ingas hånd
                  på skulderen, med munnen presset sammen i et kunstig smil. Hun hatet Inga, hatet henne
                  på grunn av hennes selvsikkerhet, fordi Inga kunne skrike av latter mens raseriet
                  fremdeles brant i Britta.

            Kvart over ett gikk John bort til Inga og Gerda som satt ved salongbordet med Roy
                  mellom seg.

            – Jeg beklager, sa John. – Det er forferdelig hyggelig her, men jeg skal til Finland
                  i morgen.

            Han smilte unnskyldende.

            – Snakke om kulturen i Norge – og da bør en være opplagt.

            – Men du behøver vel ikke gå? sa Inga til Gerda. – Kan du ikke ta en drosje sammen
                  med Roy og Anka? Dere skal jo nesten samme vei.

            – Klart det, sa Roy.

            Gerda hadde allerede gjort tegn til å reise seg. Nå ble hun sittende.

            – Ja, jeg kunne jo det, sa hun nesten undrende. Hun så opp på John, direkte på ham.

            – Jeg blir en stund til, sa hun.

            John ble stående med et forvirret smil.

            – Vel, sa han famlende.

            – Du behøver ikke si adjø, sa Inga. – Da blir det bare sånn oppbruddstemning her.
                  Jeg skal følge deg ut.

            John så på Gerda, ventet på at hun ville ombestemme seg, men fant selv ikke noe å
                  si. Han nikket klosset til Gerda og Roy og fulgte etter Inga mot entréen.

            I bilen, mens han kjørte gjennom natt-tomme gater, tenkte han mest på Gerda. Det var
                  første gang i deres ti-årige ekteskap at de ikke reiste sammen hjem fra en fest. Han
                  visste at det ikke var noen grunn til å tro at Gerda var ute på eventyr. Likevel følte
                  han seg fortapt.

            Fan også, sa han halvhøyt. Fan også. Han forsøkte å tenke på morgendagen, på foredraget
                  sitt, men han klarte ikke å riste av seg den tunge følelsen. Følelsesmessig var han
                  fremdeles forankret i det småborgerlige miljøet han kom fra. I det miljøet hørte mann
                  og kone sammen også i selskapslivet. De satt sammen i brylluper, konfirmasjoner, 50-årsdager,
                  sølvbrylluper. Noen annen bordplassering var ukjent der. Mann og kone var ett. Det
                  kunne nok være kjedelig, men samtidig var det noe trygt over det.

            Han antok at han ikke ville få sove før han hørte Gerda i døren. Da ville han late
                  som han sov. Etterpå ville han ligge og høre på pusten hennes for å avgjøre om hun
                  sov. Og i morgen tidlig skulle han reise til Finland. Han ville være trett og uopplagt,
                  og han ville sitte og irritere seg over de mange timer med utflytende snakk.

